ARUPÄRIMINE

Viljandi linnapea Madis Timpson’ile

26.04.2018

Viljandi linn ja Viljandi vald on võtnud nõuks ehitada ühiselt Viljandi linna veekeskus, mis peaks tulevikus teenima mõlema omavalitsuse vajadusi ning aitama elavdada kohalikku turismimajandust. 2016. aasta oktoobris on kahe omavalitsuse poolt loodud aktsiaselts Viljandi Veekeskus (edaspidi veekeskuse AS), mille omanikeks on võrdselt Viljandi linn ja Viljandi vald ning äriregistri 26. aprilli seisuga on selle põhikapitali suuruseks 650 000 eurot. Aastatel 2016 ja 2017 on Viljandi linn ostnud veekeskuse AS-i aktsiaid vastavalt 150 ja 175 tuhande euro eest ning 2018. aasta eelarve järgi teeb linn seda tänavugi 175 tuhande euro ulatuses.

Alates 2016. aastast on veekeskuse AS teinud arvestatavaid kulutusi. Esiteks on ostetud 330 000 euro eest tänane SEB panga hoone. Teiseks on veekeskuse AS-il olnud selle aja sees kaks palgalist juhti, kelle põhiülesandeks on olnud veekeskuse ehituse ettevalmistamine. Ainuüksi 2018. aasta I kvartalis tasus veekeskuse AS riiklikke makse 2 908.43 euro ja tööjõumakse 3 049.28 euro ulatuses. Kui aktsiakapitali ostud välja jätta, siis kõikide veekeskuse loomisega seotud (kulutuste tegemise) otsused on tehtud veekeskuse AS-i nõukogus, kus Viljandi linnal on võrdselt Viljandi vallaga kaks esindajat. Varasemalt on nendeks esindajateks olnud Ando Kiviberg ja Risto Kaljurand, täna Harri Juhani Aaltonen ja Rain Hüva. Üks väheseid otsuseid, mis on tehtud väljaspool veekeskuse AS-i nõukogu, on tänavu aprillis Viljandi linna koalitsiooni poolt langetatud otsus, mille järgi soovitakse veekeskus rajada kohale, kus täna eksisteerib SEB pank.

Kuna linnavalitsus ja koalitsioon on hoidunud veekeskuse tulevikuga seotud diskussioonist linnavolikogu saalis, on sotsiaaldemokraatide saadikurühma liikmetel tarvilik pärida aru, et diskussioon sellel sisulisel diskussioon tekiks. Seetõttu palume Viljandi linnapeal vastata järgnevatele küsimustele:

* Aprillikuu alguses otsustas Viljandi linna võimuliit, et veekeskus ehitatakse tänase SEB panga hoone kohale.
	+ **Mitu inimest osales sellel koosolekul?**
	+ **Mitu inimest neist pooldas ideed veekeskuse rajamist pangahoone asemele?**
* Märtsikuus volikogu istungi eel (29. märtsil) käis veekeskuse nõukogu esimees Harri Juhani Aaltonen kõnelemas sotsiaaldemokraatide saadikurühmale, et nõukogul on laual neli asukohta, mille seast valitakse koht, kuhu veekeskust rajada. Juba 4. aprillil tegi Viljandi linna võimuliit aga oma otsuse asukoha osas.
	+ **Millised asukohti kaalus Viljandi linna võimuliit veekeskuse rajamiseks?**
	+ **Millised olid iga asukoha eelised ja puudused? Palume need iga asukoha puhul eraldi välja tuua. Ühtlasi palume välja tuua iga asukoha puhul, kui palju maksaks veekeskuse rajamine nendesse paikadesse.**
	+ **Kust leiab linnavolikogu liige asukohaanalüüsid, mis põhjendaksid võimuliidu otsust rajada veekeskuse hoone just pangahoone asemele?**
	+ **Kuidas kavatseb linnavalitsus lahendada parkimiskohtade puudujäägi küsimuse, kui veekeskus peaks tulema panga kohale?**
	+ **Millal jõuab lõpule Tarbijateühistu ja linna vaheline maadevahetustehing?**
	+ **Miks ei ole linnavalitsus otsustanud asukoha küsimuses küsida viljandlaste arvamust rahvaküsitluse teel?**
* Linnapea on ajalehe Sakala veergudel öelnud, et nn Vikerkaare krundi omanikuks oleva Stockinvesti esindajad pidasid Viljandi linnaga konsultatsioone võimaliku veekeskuse rajamise osas. Konkreetse pakkumiseni väidetavalt ei jõutud. Küll aga käis läbi, et linna osalus erainvestori projektis tähendaks, et linn maksaks veekeskuse omanikele selle kasutamise eest aastas ligikaudu 200-300 tuhat eurot.
	+ **Mille alusel saab Viljandi võimuliit väita, et pangahoone asemele veekeskuse ehitamine ja selle ülalpidamine linnale iga-aastaselt Stockinvesti pakutust kallimaks ei osutu?**
	+ **Miks ikkagi otsustati enne Stockinvestilt konkreetse pakkumise saamist/küsimist otsus langetada?**
* Viljandi linn on olnud alates 2016. aasta oktoobrist veekeskuse AS-i üks omanikest. Seega peaks linnavalitsusel olema korralik ülevaade sellest, mida plaanib veekeskus teha sisse investeeritud raha eest.
	+ **Palun volikogu liikmete ette tuua veekeskuse poolt tehtud kulutuste kokkuvõte, kus oleks kajastatud:**
		- Kinnisvaraga soetamisega tehtud kulutused vahemikus 2016 oktoober kuni 2018 aprill.
		- Tööjõukulud vahemikus 2016 oktoober kuni 2018 aprill
		- Arhitektuurikonkursi kulutused (Kaalu tn konkurss)
		- Muud veekeskuse ettevalmistamisega seotud kulud vahemikus 2016 oktoober kuni 2018 aprill
	+ **Milliseid iga-aastaseid majanduskulusid hakkab veekeskus Viljandi linnale kaasa tooma?**

Palume vastata arupärimisele kirjalikult 10 päeva jooksul (Viljandi Linnavolikogu töökord §92 lõige 3) ning suuliselt maikuu Viljandi linnavolikogu istungil.

Lugupidamisega

Sotsiaaldemokraatide saadikurühma nimel

Saadikurühma esimees Juhan-Mart Salumäe

/*allkirjastatud digitaalselt*/